Federer, Halep op dreef by Indian Wells | Netwerk24
Federer, Halep op dreef by Indian Wells
15 Maart 2018 10:27
Die wêreld se voorste tennisspeler, Roger Federer, en Simona Halep, eerste op die ranglys vir vroue, was albei Woensdagaand aan die wenkant by Indian Wells.
Roger Federer se seisoen het uitstekend begin. Foto: Getty Images
Die Switser het die kwarteindronde gehaal deur Jérémy Chardy van Frankryk met 7-5, 6-4 te klop.
Die 36-jarige Federer, wat in Januarie sy 20ste Grand Slam-titel by die Australiese Ope beklink het, beleef sover ’n ongelooflike seisoen met ’n wenrekord van 15-0.
Dit is sy beste begin sedert 2006 toe hy met ’n wenrekord van 16-0 gespog het en in 33 van sy eerste 34 kragmetings geseëvier het.
“Ek is baie tevrede met my goeie spelpeil,” sê Federer.
“Hier, in hierdie toernooi, is ek verlig dat ek reeds drie wedstryde kon wen. In ’n groot, taai loting soos by Indian Wells is ’n mens nooit seker wat om te verwag nie.”
Who wants a tennis ball? ??@rogerfederer plays conductor on court after advancing to his 12th #IndianWells QF #BNPPO18 pic.twitter.com/qGN4HuS4RR
Federer sal in die kwarteindronde weer swaarde kruis met die opkomende Suid-Koreaanse ster Hyeon Chung. Hulle was vroeër vanjaar ook in die Australiese Ope se halfeindronde slaags. Chung kon die wedstryd weens ’n besering nie voltooi nie.
Halep het die halfeindronde gehaal nadat sy die Kroaat Petra Martic met 6-4, 6-7 (5/7), 6-3 getroef het.
Simona Halep is verseker van die boonste plek op die wêreldranglys. Foto: Getty Images
Die 26-jarige Roemeen se wenrekord hierdie seisoen is 18-1 en sy mik na haar tweede titel van 2018.
Halep moes hard werk vir haar sege en het in sterk wind 2 uur 23 minute nodig gehad om Martic te klop.
“Die toestande was moeilik weens die wind,” sê Halep.
“Ek het net aanhou baklei en miskien is dit hoekom ek gewen het, want ek weier om te verloor.”
Halep is verseker van haar plek boaan die wêreldranglys nadat Caroline Wozniacki Dinsdag uit die toernooi geboender is.
Sy kom volgende teen Naomi Osaka te staan nadat die Japanner die vyfde gekeurde Tsjeg Karolina Pliskova met 6-2, 6-3 verslaan het.
* Suid-Afrika se Kevin Anderson (sewende) het ook sy segetog by Indian Wells voortgesit.
Hy moes diep delf in die vierde ronde, maar het die Spanjaard Pablo Carreño Busta (11de) in drie taai stelle met 4-6, 6-3, 7-6(6) getroef.
Anderson kom nou in die kwarteindronde teen die 21-jarige Kroaat Borna Coric te staan. Coric beklee die 49ste plek op die wêreldranglys.
The big serving South African is back in the quarterfinals here for the first time since 2014 with 4-6 6-3 7-6(6) win over Carreño Busta. #BNPPO18 pic.twitter.com/fbGgHhHmom
Meer oor: Kevin Anderson | Simona Halep | Indian Wells | Tennis | Wta | Roger Federer | Atp
Halep en Venus veilig; Cilic en Ferrer vou